Document ID: 32014R0066

KOMISIJOS REGLAMENTAS (ES) Nr. 66/2014
2014 m. sausio 14 d.
kuriuo įgyvendinant Europos Parlamento ir Tarybos direktyvą 2009/125/EB nustatomi buitinių orkaičių, kaitviečių ir gartraukių ekologinio projektavimo reikalavimai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. spalio 21 d. Europos Parlamento ir Tarybos direktyvą 2009/125/EB, nustatančią ekologinio projektavimo reikalavimų su energija susijusiems gaminiams nustatymo sistemą (1), ypač į jos 15 straipsnio 1 dalį,
pasikonsultavusi su Direktyvos 2009/125/EB 18 straipsnyje nurodytu konsultacijų forumu,
kadangi:
(1)
Direktyvoje 2009/125/EB reikalaujama, kad Komisija nustatytų ekologinio projektavimo reikalavimus su energija susijusiems gaminiams, kurių pardavimo ir prekybos apimtis yra didelė ir kurie aplinkai daro didelį poveikį, kurį galima gerokai sumažinti be pernelyg didelių išlaidų patobulinant konstrukciją;
(2)
Direktyvos 2009/125/EB 16 straipsnio 2 dalies a punkte numatyta, kad laikydamasi 19 straipsnio 3 dalyje nurodytos tvarkos, atsižvelgdama į 15 straipsnio 2 dalyje nustatytus kriterijus ir pasitarusi su Konsultacijų forumu, prireikus Komisija turi nustatyti įgyvendinimo priemones gaminiams, turintiems didelių rentabilaus išmetamųjų šiltnamio efektą sukeliančių dujų kiekio mažinimo galimybių, pavyzdžiui, buitiniams prietaisams, įskaitant buitines orkaites, kaitvietes ir gartraukius;
(3)
Komisija atliko parengiamuosius techninių, aplinkosauginių ir ekonominių aspektų, susijusių su buitiniais virimo prietaisais, pavyzdžiui, orkaitėmis, kaitvietėmis ir gartraukiais, tyrimus. Tyrimuose dalyvavo Sąjungos ir trečiųjų šalių susijusios ir suinteresuotosios šalys, o tyrimo rezultatai paskelbti viešai;
(4)
nustatyta, kad šio reglamento tikslais svarbus pagrindinis tirtų gaminių aplinkosauginis aspektas yra juos naudojant suvartojamos energijos kiekis;
(5)
budėjimo veiksenos ir išjungties būsenos funkcijoms suvartotos energijos kiekis gali sudaryti didelę bendro buitinių virimo prietaisų, pavyzdžiui, buitinių orkaičių, kaitviečių ir gartraukių, suvartotos energijos kiekio dalį. Su šiomis veiksenomis susijęs šių įrenginių suvartotos energijos kiekis yra minimalių energijos vartojimo efektyvumo reikalavimų dalis. Buitinių orkaičių ir kaitviečių budėjimo veiksenos ir išjungties būsenos reikalavimai grindžiami ekologinio projektavimo reikalavimais, nustatytais remiantis Komisijos reglamentu (EB) Nr. 1275/2008, kuriuo įgyvendinama Europos Parlamento ir Tarybos direktyva 2005/32/EB, nustatant išjungtos ir budėjimo režimu veikiančios elektros ir elektroninės buitinės ir biuro įrangos elektros energijos suvartojimo ekologinio projektavimo reikalavimus (2);
(6)
apytiksliai apskaičiuotas buitinių orkaičių, kaitviečių ir gartraukių metinis suvartojamos energijos kiekis 2010 m. Europos Sąjungoje buvo 755 PJ (suvartojamos pirminės energijos kiekis). Prognozuojama, kad jei nebus imtasi specialių priemonių, 2020 m. bus suvartota 779 PJ energijos. Iš parengiamųjų tyrimų matyti, kad šių gaminių suvartojamos energijos kiekį galima gerokai sumažinti;
(7)
tikėtina, kad kartu pritaikius šiame reglamente nustatytus ekologinio projektavimo reikalavimus ir Komisijos deleguotojo reglamento (ES) Nr. 65/2014 (3) ženklinimo reikalavimus metinė pirminės energijos ekonomija būtų 27 PJ 2020 m., o iki 2030 m. ji padidėtų iki 60 PJ;
(8)
iš parengiamųjų tyrimų matyti, kad nustatyti reikalavimų dėl kitų Direktyvos 2009/125/EB I priedo 1 dalies 1.3 punkte nurodytų ekologinio projektavimo parametrų nebūtina, nes naudojant buitinius virimo prietaisus, pavyzdžiui, buitines orkaites, kaitvietes ir gartraukius, aplinkosaugos atžvilgiu svarbiausias yra suvartojamos elektros energijos ir dujų kiekis;
(9)
gaminių, kuriems taikomas šis reglamentas, energijos vartojimo efektyvumas turėtų būti padidintas taikant turimas nenuosavybines rentabilias technologijas, kurios gali padėti sumažinti bendras šių gaminių pirkimo ir naudojimo išlaidas;
(10)
dėl ekologinio projektavimo reikalavimų neturėtų sumažėti gaminių funkcionalumas galutinio naudotojo požiūriu ir neturėtų būti padaryta neigiamo poveikio sveikatai, saugai ar aplinkai. Visų pirma nauda, gauta sumažinus naudojant gaminius suvartojamos energijos kiekį, turėtų būti gerokai didesnė už galimą papildomą poveikį aplinkai gamybos etapu ir šalinant gaminių atliekas;
(11)
ekologinio projektavimo reikalavimai turėtų būti diegiami laipsniškai trimis pakopomis, kad gamintojai turėtų pakankamai laiko gaminius perprojektuoti pagal šio reglamento reikalavimus. Toks diegimo tvarkaraštis neturėtų neigiamai paveikti rinkoje esančios įrangos funkcionalumo, jį rengiant turėtų būti atsižvelgta į galutinių naudotojų ir gamintojų, visų pirma mažųjų ir vidutinių įmonių, patirtas sąnaudas, kartu užtikrinant, kad šio reglamento tikslai būtų pasiekti laiku;
(12)
gaminio parametrai turėtų būti matuojami ir apskaičiuojami taikant patikimus, tikslius ir atkuriamus metodus, pagal kuriuos būtų atsižvelgiama į visuotinai pripažintus pažangiausius matavimo ir skaičiavimo metodus, įskaitant 2012 m. spalio 25 d. Europos Parlamento ir Tarybos reglamento (ES) Nr. 1025/2012 dėl Europos standartizacijos (4), I priede išvardytų Europos standartizacijos organizacijų priimtus darniuosius standartus (jeigu tokių yra);
(13)
pagal Direktyvos 2009/125/EB 8 straipsnį šiame reglamente nustatomos susijusios atitikties vertinimo procedūros;
(14)
kad būtų galima lengviau atlikti atitikties patikrinimus, gamintojai Direktyvos 2009/125/EB IV ir V prieduose nurodytuose techniniuose dokumentuose turėtų pateikti visą su šiame reglamente nustatytais reikalavimais susijusią informaciją;
(15)
siekiant užtikrinti sąžiningą konkurenciją ir pasiekti numatomą energijos ekonomiją, taip pat užtikrinti, kad vartotojams būtų teikiama tiksli informacija apie gaminio energijos vartojimo efektyvumą, šiame reglamente turėtų būti aiškiai nurodyta, kad leidžiamosiomis nuokrypomis, kurias taiko nacionalinės priežiūros institucijos atlikdamos fizinius bandymus, kad nustatytų, ar konkretus su energija susijusio gaminio modelis atitinka šį reglamentą, neturėtų naudotis gamintojai, siekdami deklaruoti geresnį modelio energijos vartojimo efektyvumą, nei galima pagrįsti gaminio techniniuose dokumentuose pateiktu matavimu ir skaičiavimu;
(16)
be šiame reglamente pateiktų teisiškai privalomų reikalavimų, turėtų būti nustatyti rinkoje esančių prietaisų, kurių veikimo parametrai geriausi, orientaciniai etalonai siekiant užtikrinti plačią informacijos apie svarbiausius gaminių, kuriems taikomas šis reglamentas, aplinkosaugos aspektus per jų gyvavimo ciklą sklaidą ir geresnį tos informacijos prieinamumą;
(17)
dera numatyti šio reglamento nuostatų peržiūrą atsižvelgiant į technologijų pažangą, ypač į metodo, kuriuo nustatomas orkaičių energijos vartojimo efektyvumas, veiksmingumą ir tinkamumą;
(18)
šiame reglamente numatytos priemonės atitinka pagal Direktyvos 2009/125/EB 19 straipsnio 1 dalį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1. Šiuo reglamentu nustatomi rinkai pateikiamų ir pradedamų naudoti buitinių orkaičių (įskaitant į virykles integruotas orkaites), buitinių kaitviečių ir buitinių elektrinių gartraukių ekologinio projektavimo reikalavimai, kurie taip pat taikomi, kai šie gaminiai parduodami naudoti ne buitiniais tikslais.
2. Šis reglamentas netaikomas:
a)
ne elektros energiją arba dujas vartojantiems prietaisams;
b)
mikrobanginio šildymo funkciją turintiems prietaisams;
c)
mažosioms orkaitėms;
d)
nešiojamosioms orkaitėms;
e)
termoakumuliacinėms orkaitėms;
f)
garu (kaip pagrindine kaitinimo priemone) kaitinamoms orkaitėms;
g)
uždengtiesiems kaitviečių dujų degikliams;
h)
lauko virimo prietaisams;
i)
tik trečiosios kartos dujas (propaną ir butaną) deginti skirtiems prietaisams;
j)
griliams.
2 straipsnis
Apibrėžtys
Be nustatytųjų Direktyvos 2009/125/EB 2 straipsnyje, šiame reglamente pateikiamos šių terminų apibrėžtys:
1) orkaitė- prietaisas arba prietaiso dalis su viena arba daugiau ertmių, naudojančių elektros energiją ir (arba) dujas, kuriose maistas ruošiamas naudojant įprastą veikseną arba priverstinio cirkuliavimo veikseną;
2) ertmė- uždara kamera, kurioje gali būti reguliuojama maisto ruošimo temperatūra;
3) kelių ertmių orkaitė- orkaitė su dviem arba daugiau ertmių, kurių kiekviena kaitinama atskirai;
4) mažoji orkaitė- orkaitė, kurios visų ertmių plotis ir gylis yra mažesni kaip 250 mm arba aukštis mažesnis kaip 120 mm;
5) nešiojamoji orkaitė- orkaitė, kurios masė (jei orkaitė neskirta įmontuoti) yra mažesnė kaip 18 kg;
6) mikrobanginis šildymas- maisto šildymas elektromagnetine energija;
7) įprasta veiksena- orkaitės veiksena, kai įkaitintas oras orkaitės ertmėje cirkuliuoja dėl natūraliosios konvekcijos;
8) priverstinio cirkuliavimo veiksena- veiksena, kai įkaitintą orą orkaitės ertmėje cirkuliuoja įmontuotas ventiliatorius;
9) ciklas- standartinės įkrovos kaitinimas orkaitės ertmėje nustatytomis sąlygomis;
10) viryklė- iš orkaitės ir kaitvietės sudarytas prietaisas, naudojantis dujas arba elektros energiją;
11) naudojimo veiksena- naudojamos orkaitės arba kaitvietės būsena;
12) karščio šaltinis- pagrindinė energijos, naudojamos orkaitei arba kaitvietei įkaitinti, forma;
13) elektrinė kaitvietė- elektra kaitinamas prietaisas arba prietaiso dalis su viena arba daugiau virimo vietų ir (arba) virimo sričių, įskaitant valdymo įtaisą;
14) dujinė kaitvietė- bent 1,16 kW galios dujų degikliais kaitinamas prietaisas arba prietaiso dalis su viena arba daugiau virimo vietų ir (arba) virimo sričių, įskaitant valdymo įtaisą;
15) kaitvietė- elektrinė kaitvietė, dujinė kaitvietė arba mišrioji kaitvietė;
16) uždengtieji dujų degikliai- uždarieji arba sandarieji dujinės viryklės degikliai, uždengti tvirtojo stiklo arba keraminiu dangčiu, kuris sudaro lygų besiūlį virimo paviršių;
17) mišrioji kaitvietė- prietaisas su viena arba daugiau elektros energija įkaitinamų virimo vietų arba sričių ir viena arba daugiau dujų degikliais įkaitinamų virimo vietų;
18) virimo vieta- bent 100 mm skersmens kaitvietės dalis, ant kurios po vieną statomi ir įkaitinami virtuvės indai. Virimo vietos sritis gali būti aiškiai pažymėta kaitvietės paviršiuje;
19) virimo sritis- indukcijos magnetiniu lauku kaitinama elektrinės kaitvietės dalis, ant kurios virimo indai statomi kaitinti; virtuvės indų statymo vieta aiškiai nepažymėta; ant šios dalies gali būti statomi iš karto keli virtuvės indai;
20) gartraukis- savo paties valdomu varikliu varomas prietaisas, kuriuo surenkamas nešvarus oras virš kaitvietės, arba prietaisas, turintis šalia virtuvės viryklių, kaitviečių ar panašių virimo prietaisų įmontuojamą krintančiojo oro srauto sistemą, kuria garai įtraukiami žemyn į išleidžiamąjį ortakį;
21) automatinio veikimo veiksena virimo laikotarpiu- būsena, kai gartraukio oro srautas virimo laikotarpiu yra automatiškai valdomas (be kitų dalykų, drėgmės, temperatūros ir kt.) jutikliu (-iais);
22) visiškai automatinis gartraukis- gartraukis, kurio oro srovė ir (arba) kitos funkcijos valdomos jutikliu (-iais) 24 valandas, įskaitant virimo laikotarpiu;
23) optimalaus našumo taškas (BEP)- gartraukio veikimo taškas, kai srauto dinaminis efektyvumas (FDEhood) yra didžiausias;
24) vidutinė apšvieta (Emiddle)- gartraukio apšvietimo sistema užtikrinama vidutinė virimo paviršiaus apšvieta, matuojama liuksais;
25) išjungties būsena- būsena, kai įranga yra prijungta prie elektros energijos tinklo, tačiau neatlieka jokios funkcijos arba rodo, kad yra išjungties būsenos, arba atlieka tik tas funkcijas, kuriomis pagal Europos Parlamento ir Tarybos direktyvą 2004/108/EB (5) užtikrinamas elektromagnetinis suderinamumas;
26) budėjimo veiksena- būsena, kai įranga yra prijungta prie elektros energijos tinklo, jos įprastam veikimui užtikrinti yra maitinama iš šio tinklo ir atlieka tik toliau išvardytas funkcijas, kurios gali trukti neribotą laiką: veikimo aktyvinimo funkcija arba veikimo aktyvinimo funkcija ir tik įjungtos veikimo aktyvinimo funkcijos rodymas ir (arba) informacijos arba būsenos rodymas;
27) veikimo aktyvinimo funkcija- funkcija, leidžianti nuotoliniu jungikliu (taip pat ir nuotolinio valdymo pultu), vidaus jutikliu arba laikmačiu suaktyvinti kitas veiksenas (taip pat ir aktyviąją veikseną) papildomoms funkcijoms (įskaitant pagrindinę funkciją) įjungti;
28) informacijos arba būsenos rodymas- informacijos arba įrangos būsenos rodymo ekrane nuolatinė funkcija, įskaitant laikrodžius;
29) galutinis naudotojas- gaminį perkantis arba ketinantis pirkti vartotojas;
30) lygiavertis modelis- rinkai tiekiamas modelis, kurio techniniai parametrai yra tokie patys kaip kito modelio, kurį tas pats tiekėjas arba importuotojas pateikė rinkai su kitu komerciniu kodu.
3 straipsnis
Ekologinio projektavimo reikalavimai ir tvarkaraštis
1. Buitinių orkaičių, kaitviečių ir gartraukių ekologinio projektavimo reikalavimai, įskaitant taikymo tvarkaraštį, išdėstyti I priede.
2. Atitiktis ekologinio projektavimo reikalavimams nustatoma ir reikalingas skaičiavimas atliekamas pagal II priede išdėstytus metodus.
4 straipsnis
Atitikties vertinimas
1. Direktyvos 2009/125/EB 8 straipsnyje nurodyta atitikties vertinimo procedūra - tai tos direktyvos IV priede nustatyta projektavimo vidaus kontrolės sistema arba jos V priede nustatyta valdymo sistema.
2. Atliekant atitikties vertinimą pagal Direktyvos 2009/125/EB 8 straipsnį į techninių dokumentų rinkinį įtraukiamas šio reglamento II priede nustatyto skaičiavimo nuorašas.
3. Jei į techninių dokumentų rinkinį įtraukta tam tikro modelio informacija buvo nustatyta atlikus skaičiavimą, kurį atliekant buvo remiamasi projekto duomenimis, arba ji buvo nustatyta ekstrapoliuojant lygiaverčio prietaiso duomenis ar buvo taikomi abu metodai, techniniuose dokumentuose pateikiami išsamūs šio skaičiavimo ar ekstrapoliavimo arba abiejų metodų ir bandymų, kurių siekdami patikrinti atliktų skaičiavimų tikslumą ėmėsi tiekėjai, duomenys. Šiais atvejais techniniuose dokumentuose taip pat pateikiamas visų kitų lygiaverčių modelių, apie kuriuos į techninius dokumentus įtraukta informacija buvo nustatyta minėtuoju būdu, sąrašas.
4. Jei gamintojas arba importuotojas rinkai tiekia lygiaverčius modelius, gamintojas arba importuotojas įtraukia visų lygiaverčių modelių sąrašą.
5 straipsnis
Rinkos priežiūros tikslais taikoma patikros procedūra
Valstybių narių institucijos, atlikdamos Direktyvos 2009/125/EB 3 straipsnio 2 dalyje nurodytus rinkos priežiūros patikrinimus, kad nustatytų, ar laikomasi šio reglamento I priede nustatytų reikalavimų, taiko šio reglamento III priede aprašytą patikros procedūrą.
6 straipsnis
Orientaciniai etalonai
Įsigaliojant šiam reglamentui efektyviausių rinkoje esančių prietaisų orientaciniai etalonai pateikti IV priede.
7 straipsnis
Peržiūra
Komisija peržiūri šį reglamentą atsižvelgdama į technologijų pažangą ir pateikia tos peržiūros rezultatus Konsultacijų forumui per 7 metus nuo šio reglamento įsigaliojimo dienos. Peržiūrint reglamentą, be kitų dalykų, vertinama, ar galima nustatyti geresnio pakartotinio prietaisų medžiagų naudojimo ir jų perdirbimo reikalavimus, nustatyti patvarumo ir gyvavimo ciklo reikalavimus, į taikymo sritį įtraukti profesinės arba komercinės paskirties prietaisus ir nustatyti garų bei kvapų šalinimo reikalavimus.
8 straipsnis
Įsigaliojimas ir taikymas
1. Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
2. Jis taikomas praėjus vieniems metams nuo jo įsigaliojimo dienos.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. sausio 14 d.

Labels: 3
7
1
14